Baroda betaal sy boete ná 5 jaar | Netwerk24
Die identiteit van die lyk wat Woensdag in die kattebak van vermeende rowers in Uitenhage gevind is, is steeds onbekend.
Deur Francois Williams 06 Augustus 2019 18:46
Die Reserwebank se Omsigtigheidsowerheid het die Bank of Baroda met R400 000 beboet omdat hy nie aan sekere voorskrifte van die Wet op die Finansiële Inligtingsentrum (Fica) voldoen het nie. Die bank het nou eers, ná vyf jaar, die boete betaal.
’n Tak van Bank of Baroda in Indië.Foto: Getty Images
Die Bank of Baroda se Suid-Afrikaanse tak is met dié sogenaamde administratiewe sanksie gestraf weens nie-voldoening aan die Fica-wetgewing wat al in 2014 ontdek is.
Die Bank of Baroda is in omstredenheid gedompel omdat hy in ’n stadium die enigste bank in Suid-Afrika was wat nog bereid was om bankdienste aan die Gupta-familie te lewer wat met staatskaping in Suid-Afrika verbind word.
Destyds in 2014 het die banktoesigafdeling van die Reserwebank - die voorloper van die Omsigtigheidsowerheid - ’n inspeksie by die Bank of Baroda gedoen en gevind hy voldoen nie volledig aan Fica nie, en daar is ook swakhede in sy beheermaatreëls om geldwassery en die finansiering van terrorisme te bekamp. Die Reserwebank het toe reeds vir die bank gevra om die swakhede reg te stel, maar teen 2016 toe weer inspeksie gehou is, was daar steeds swak beheerfoute en op die ou einde is die Bank of Baroda met R11 miljoen beboet.
Hy het teen die boete geappelleer en uiteindelik is die boete tot net R400 000 verminder.
Selfs dié lae boete het die Bank of Baroda in die hooggeregshof in Pretoria beveg, maar die hof het die Fica-appèlraad se besluit gehandhaaf en die Bank of Baroda moes die R400 000 betaal.
Die Bank of Baroda is ’n internasionale Indiese bank met bedrywighede en takke in 21 lande, insluitende Suid-Afrika, Kenia, Botswana, Uganda, Tanzanië, Mauritius, Brittanje, Amerika, China, Singapoer, Fidji en Australië.
Meer oor: Bank Of Baroda | Omsigtigheidsowerheid | Fica | Guptas | Reserwebank
Banke gedagvaar om inligting oor Gupta-sake te gee
Valke voer klopjag op Bank of Baroda uit
Uitspraak voorbehou in Bank of Baroda se aansoek